Source: https://unss.sk/zdanovanie-prijmov-z-vykonu-cinnosti-osobnej-asistencie-za-rok-2019/
Timestamp: 2020-02-19 00:46:53+00:00
Document Index: 7256540

Matched Legal Cases: ['§ 6', '§ 6', '§ 5', '§ 11', '§ 11', '§ 6', '§ 5', '§ 33', '§ 33', '§ 15', '§ 11', '§ 11', '§ 33', '§ 6', '§ 6', '§ 6', '§ 6', '§ 6', '§ 11', '§ 15', '§ 33', '§ 35', '§ 50', '§ 50', '§ 50', '§ 5', '§ 10', '§ 6', '§ 6', '§ 6', '§ 6']

Zdaňovanie príjmov z výkonu činnosti osobnej asistencie za rok 2019 – Únia nevidiacich a slabozrakých Slovenska
V daňovom priznaní uvedie osobný asistent úhrn príjmov podľa príjmových dokladov, ktoré z tejto činnosti dosiahol v roku 2019. Do úhrnu zahrnie len tie príjmy, ktoré mu boli v mesiacoch január až december vyplatené. To znamená, že do príjmu za rok 2019 zahrnie i príjem za výkon činnosti osobného asistenta v decembri 2018, ak odmena za tento mesiac bola vyplatená v januári 2019 a do príjmov nezahrnie príjem za výkon činnosti osobného asistenta v decembri 2019, ak odmena za tento mesiac bola vyplatená až v januári 2020. Z dosiahnutého príjmu za výkon osobnej asistencie si môže osobný asistent odpočítať výdavky, preukázateľne vynaložené na dosiahnutie tohto príjmu. Tento spôsob preukázania výdavkov uplatní možno ten osobný asistent, ktorý okrem činnosti osobného asistenta vykonáva i ďalšiu samostatnú zárobkovú činnosť a pri zdaňovaní príjmov z týchto činností je pre neho výhodnejšie uplatniť si výdavky preukázateľným spôsobom.
Osobný asistent má však možnosť uplatniť si v súlade s § 6 ods. 10 zákona o dani z príjmov výdavky percentuálnou sadzbou 60 % z dosiahnutých príjmov za výkon činnosti osobného asistenta, najviac do výšky 20 000 eur za kalendárny rok; túto hranicu paušálnych výdavkov z príjmu za činnosť osobnej asistencie samozrejme nie je možné dosiahnuť. Hranica sa týka uplatnenia paušálnych výdavkov za všetky príjmy zo samostatnej zárobkovej činnosti podľa § 6 ods. 1 a 2 zákona. Ak daňovník uplatní výdavky týmto spôsobom, v sumách výdavkov sú zahrnuté všetky daňové výdavky daňovníka okrem zaplateného poistného a príspevkov na sociálne poistenie a povinné zdravotné poistenie, ktoré je daňovník povinný platiť z titulu vykonávania samostatnej zárobkovej činnosti; toto poistné a príspevky si môže daňovník uplatniť vo výdavkoch v preukázanej výške. Pri uplatnení výdavkov percentuálnou sadzbou nemusí daňovník viesť doklady preukazujúce jeho výdavky. Tento spôsob uplatnenia výdavkov bude pre väčšinu osobných asistentov určite výhodnejší.
Užívateľ osobnej asistencie si môže vyplatenie odmeny nechať potvrdzovať na výdavkovom pokladničnom doklade, prípadne na samostatnom potvrdení, ktorého kópiu odovzdá osobnému asistentovi. Osobný asistent si pre svoju evidenciu vystaví príjmový pokladničný doklad a ich evidenciu v časovom slede môže viesť v samostatnom zošite alebo na samostatnom papieri. Z rozdielu medzi príjmami a výdavkami vypočíta daňovník základ (čiastkový základ) dane. Pokiaľ osobný asistent mal príjem i zo závislej činnosti podľa § 5 zákona, uvedie na základe Potvrdenia o zdaniteľnej mzde a zrazených preddavkoch pre zdanenie príjmov fyzických osôb zo závislej činnosti, ktoré obdrží od svojho zamestnávateľa, prípadne na základe potvrdenia o príjme na základe dohody o vykonaní práce, výkone pracovnej činnosti alebo brigádnickej činnosti študenta, v daňovom priznaní úhrn príjmov z tejto činnosti a úhrn povinného poistného plateného zamestnancom na zdravotné poistenie a na sociálne poistenie (nemocenské a dôchodkové poistenie a poistenie v nezamestnanosti). Z týchto údajov tak tiež vypočíta čiastkový základ dane. Z toho tiež vyplýva, že osobnému asistentovi, ktorý si musí sám podávať daňové priznanie a ktorý má príjem i zo závislej činnosti, jeho zamestnávateľ nemôže a nesmie vykonať celoročné zúčtovanie preddavkov na daň z príjmov fyzických osôb. Základ dane potom tvorí súčet čiastkových základov dane zo závislej činnosti a zo samostatnej zárobkovej činnosti.
3 937,35 eur ročne na daňovníka, ak jeho základ dane sa rovná alebo je nižší ako 100-násobok sumy platného životného minima (20 507 eur),
3 937,35 eur ročne na manželku (manžela) žijúcu s daňovníkom v domácnosti, ak nemá vlastný príjem a príjem daňovníka sa rovná alebo je nižší ako 176,8-násobok platnej sumy životného minima (36 256,38 eur); ak má manželka (manžel) vlastný príjem nepresahujúci sumu 3 937,35 eur ročne, nezdaniteľná časť základu dane je rozdiel medzi sumou 3 937,35 eur a vlastným príjmom manželky (manžela). Do vlastného príjmu manželky (manžela) patria okrem zdaniteľných príjmov napr. aj nemocenské dávky (napr. materské), dôchodkové dávky (napr. starobný dôchodok a invalidný dôchodok), ďalej dávka v nezamestnanosti, peňažný príspevok na opatrovanie, dávka v hmotnej núdzi, rôzne ďalšie sociálne dávky (napr. i peňažné príspevky na kompenzáciu ťažkého zdravotného postihnutia) a podobne; do vlastného príjmu sa nezahŕňa daňový bonus, zvýšenie dôchodku pre bezvládnosť, štátne sociálne dávky a štipendium poskytované študujúcim sústavne sa pripravujúcim na budúce povolanie. V zmysle § 11 ods. 4 písm. a) zákona sa považuje za manželku (manžela), na ktorú si môže daňovník uplatniť nezdaniteľnú časť základu dane, manželka (manžel) žijúca s daňovníkom v domácnosti.
Suma 3 937,35 eur vo vyššie uvedených odsekoch zodpovedá 19,2-násobku sumy životného minima pre plnoletú fyzickú osobu platného k 1. januáru príslušného zdaňovacieho obdobia.
Výpočet nezdaniteľnej časti základu dane daňovníka, ktorého základ dane presahuje 100-násobok sumy platného životného minima, tu neuvádzame.
Nezdaniteľná suma na daňovníka za rok 2019 predstavuje 3 937,35 eur ročne. Uplatňuje sa v celoročnej výške aj v prípade, ak zdaniteľné príjmy plynuli občanovi len počas niekoľkých mesiacov zdaňovacieho obdobia – kalendárneho roka. Upozorňujeme, že túto nezdaniteľnú čiastku si nemôže uplatniť občan, ktorý je na začiatku zdaňovacieho obdobia poberateľom starobného dôchodku alebo predčasného starobného dôchodku zo sociálneho poistenia, alebo dôchodku zo zahraničného povinného poistenia rovnakého druhu, alebo výsluhového dôchodku alebo ak mu dôchodok bol priznaný spätne k začiatku zdaňovacieho obdobia a je vyšší ako suma, o ktorú sa znižuje základ dane. Ak suma dôchodku v úhrne nepresahuje sumu, o ktorú sa znižuje základ dane, zníži sa základ dane len vo výške rozdielu medzi vyplatenou sumou dôchodku a sumou, o ktorú sa znižuje základ dane.
Nezdaniteľnou časťou základu dane sú podľa § 11 ods. 14 aj preukázateľne zaplatené úhrady súvisiace s kúpeľnou starostlivosťou a s ňou spojenými službami vynaložené v príslušnom zdaňovacom období v prírodných liečebných kúpeľoch a kúpeľných liečebniach prevádzkovaných na území Slovenskej republiky v úhrne najviac do výšky 50 eur za rok. Za nezdaniteľnú časť základu dane daňovníka sa považujú aj tieto zaplatené úhrady za manželku (manžela) daňovníka a dieťa daňovníka, ktoré sa na účely tohto zákona považujú u tohto daňovníka za vyživované, v úhrne najviac do výšky 50 eur za rok za každého z nich. Túto nezdaniteľnú časť základu dane si môže uplatniť len jeden z týchto daňovníkov.
Daňový bonus za vyživované dieťa
Vypočítanú daň si môže daňovník znížiť o daňový bonus za každé vyživované dieťa (ďalej tiež „daňový bonus“) žijúce s daňovníkom v spoločnej domácnosti. Na daňový bonus má nárok daňovník, ktorý mal v zdaňovacom období zdaniteľné príjmy z podnikania a z inej samostatnej zárobkovej činnosti (§ 6 ods. 1 a 2 zákona) aspoň vo výške 6-násobku minimálnej mzdy (3 120 eur) a aj vykázal z týchto príjmov základ dane (čiastkový základ dane) alebo ktorý mal v zdaňovacom období zdaniteľné príjmy zo závislej činnosti (§ 5 zákona) aspoň vo výške 6-násobku minimálnej mzdy (3 120 eur), prípadne kombináciu takýchto príjmov. Pre rok 2019 je možné uplatniť daňový bonus nasledovne:
a) na dieťa do 6 rokov veku:
– 22,17 eura za mesiace január až marec 2019,
– 44,34 eura za mesiace apríl až december 2019; zvýšenú sumu daňového bonusu je možné poslednýkrát uplatniť za ten kalendárny mesiac, v ktorom vyživované dieťa dovŕšilo šesť rokov veku,
b) na dieťa nad 6 rokov veku:
– 22,17 eura mesačne za mesiace január až december 2019.
Ak dieťa v roku 2019 nedovŕšilo vek 6 rokov, daňový bonus na takéto dieťa za rok 2019 je v celkovej výške 465,57 eur. Na dieťa, ktoré dovŕšilo vek 6 rokov v roku 2018, je možné v roku 2019 uplatniť daňový bonus v celkovej výške 266,04 eur. Daňový bonus možno uplatniť najviac do výšky dane vypočítanej za príslušné zdaňovacie obdobie. Ak suma dane vypočítaná za príslušné zdaňovacie obdobie je nižšia ako suma uplatňovaného daňového bonusu, požiada daňovník miestne príslušného správcu dane o vyplatenie sumy vo výške rozdielu medzi sumou daňového bonusu a sumou dane vypočítanou za príslušné zdaňovacie obdobie. Podmienky pre priznanie a poskytnutie daňového bonusu sú uvedené v § 33 zákona o dani z príjmov.
Daňovým bonusom na zaplatené úroky je suma vo výške 50 % zo zaplatených úrokov v príslušnom zdaňovacom období vypočítaných z výšky poskytnutého úveru na bývanie, najviac však do výšky 400 eur za rok. Podrobnosti sú uvedené v § 33a zákona.
Daň z príjmov fyzických osôb sa vypočíta zo zníženého a zaokrúhleného základu dane príslušnou sadzbou uvedenou v § 15 zákona o dani z príjmov. Pre zdaňovacie obdobie roku 2019 je sadzba dane 19 % z tej časti základu dane, ktorá nepresiahne 176,8-násobok sumy platného životného minima vrátane (36 256,38 eur). Vypočítaná daň sa zaokrúhľuje na eurocenty smerom nadol. Daň z príjmov fyzických osôb je povinný si daňovník v daňovom priznaní vypočítať sám. Daň je potrebné zaplatiť najneskôr v lehote podania daňového priznania. Daňové priznanie je potrebné podať najneskôr do 31. marca 2020. To znamená, že osobný asistent môže daň zaplatiť až po odovzdaní daňového priznania, musí tak však urobiť do 31. marca 2020.
V súvislosti s novelou zákona č. 563/2009 Z. z. o správe daní (daňový poriadok) z roku 2017 upozorňujeme, že po 30. júni 2018 budú môcť fyzické osoby – podnikatelia podávať daňové priznanie len elektronickou formou prostredníctvom portálu finančnej správy. Osobných asistentov, ktorí okrem osobnej asistencie nevykonávajú žiadnu inú samostatnú zárobkovú činnosť (napr. nie sú živnostníkmi), sa táto povinnosť netýka, nie sú považovaní za fyzické osoby – podnikateľov.
Považujeme za potrebné tiež dodať, že ak ktorýkoľvek občan dostane od daňového úradu výzvu na podanie priznania k dani z príjmu, priznanie musí podať, aj keby v ňom mal uviesť príjem 0 eur.
Priznanie k dani z príjmov fyzických osôb sú povinní podať i študenti a dôchodcovia rovnako ako ostatné fyzické osoby, ak ich celoročné príjmy (s výnimkou príjmov, z ktorých sa daň vyberá zrážkou, napr. úroky z vkladov a príjmy za články v novinách a časopisoch) presiahli sumu 50 % 19,2-násobku sumy životného minima pre plnoletú fyzickú osobu platného k 1. januáru príslušného zdaňovacieho obdobia. Za rok 2019 musí podať daňové priznanie každá osoba, ktorá mala v tomto období zdaniteľné príjmy presahujúce sumu 1 968,68 eur.
Daň alebo daň vrátane jej zvýšenia sa nevyrubí a neplatí, ak nepresiahne za zdaňovacie obdobie 17 eur alebo celkové zdaniteľné príjmy daňovníka za zdaňovacie obdobie nepresiahnu 50 % 19,2-násobku sumy životného minima pre plnoletú fyzickú osobu platného k 1. januáru príslušného zdaňovacieho obdobia. V roku 2019 je to suma 1 968,68 eur. To neplatí, ak daňovník uplatňuje daňový bonus alebo ak sa daň vyberá zrážkou, alebo ak sa zrážajú preddavky na daň, alebo preddavky na zabezpečenie dane.
Preddavky na daň platí daňovník, ktorého posledná známa daňová povinnosť presiahla 2 500 eur. Daňovník, ktorého základ dane tvorí súčet čiastkových základov dane, a jedným z nich je aj čiastkový základ dane z príjmov zo závislej činnosti, preddavok na daň z príjmu neplatí v prípade, ak čiastkový základ dane z príjmu zo závislej činnosti tvorí viac ako 50 % z celkového základu dane.
Na záver tejto časti upozorňujeme, že osobní asistenti, ktorým vznikne povinnosť podať daňové priznanie, už nie sú povinní oznámiť svojej zdravotnej poisťovni, ktorá je príslušná na vykonanie ich ročného zúčtovania poistného na verejné zdravotné poistenie, výšku príjmov z výkonu činnosti osobného asistenta uvedených v daňovom priznaní, tieto údaje oznámi zdravotnej poisťovni daňový úrad.
Daňovník, ktorý má príjmy z činnosti osobného asistenta, teda príjmy z inej samostatnej zárobkovej činnosti, vypĺňa Daňové priznanie k dani z príjmov fyzických osôb typ B. Tlačivo je potrebné si vyzdvihnúť na daňovom úrade. Číslovanie riadkov v daňovom priznaní sa oproti daňovému priznaniu za rok 2018 nezmenilo.
Od 1. Júla 2018 musia fyzické osoby – podnikatelia povinne komunikovať s finančnou správou len elektronicky. Osobní asistenti nie sú považovaní za fyzické osoby – podnikateľov a pokiaľ popri osobnej asistencii nevykonávajú ďalšiu samostatnú zárobkovú činnosť napr. na základe živnostenského oprávnenia, povinnosť komunikovať s finančnou správou elektronicky sa na nich nevzťahuje.
Uvádzame len niektoré základné informácie. Postup je podrobne popísaný v „Poučení“, ktoré občan dostane spolu s tlačivom na daňové priznanie. Pre zdaňovacie obdobie 2019 sa zachováva rovnaký postup pri vypĺňaní daňového priznania ako v predchádzajúcom zdaňovacom období. V daňovom priznaní za zdaňovacie obdobie 2019 sa uvádzajú všetky sumy v eurách, pričom sa uvádzajú i eurocenty.
V I. oddiele je potrebné uviesť názov činnosti vykonávanej v rámci podnikania alebo inej samostatnej zárobkovej činnosti podľa klasifikácie kódov SK NACE. Všetky oddiely, tabuľky a riadky daňového priznania vypĺňa daňovník podľa predtlače. Všetky nevyplnené riadky daňového priznania daňovník ponecháva prázdne, neprečiarkuje ich. Pozorne si všímajte aj upozornenia pod jednotlivými riadkami či tabuľkami v príslušných oddieloch, vyhnete sa zbytočným chybám. Na riadku č. 01 je potrebné uviesť daňové identifikačné číslo daňovníka. Toto identifikačné číslo sa uvádza i na každej strane daňového priznania.
Na riadku č. 27 uvedie daňovník telefónne číslo, na riadku č. 28 uvedie svoju e-mailovú adresu. Tieto údaje nie je daňovník povinný vyplniť. Pozor! Číslo telefónu je daňovník povinný uviesť v prípade, ak podiel zaplatenej dane do výšky 2 % sa má poukázať ním určenej právnickej osobe a vypĺňa riadky 141 a 142 v XII. oddiele.
Riadok č. 29 vyznačí daňovník, ktorý poberal na začiatku zdaňovacieho obdobia dôchodok/(ky) uvedené v § 11 ods. 6 zákona (mimo iných starobný dôchodok, predčasný starobný dôchodok a výsluhový dôchodok) alebo mu bol tento dôchodok/(ky) priznaný spätne k začiatku príslušného zdaňovacieho obdobia. Na riadku č. 30 sa uvádza úhrnná suma tohto dôchodku alebo dôchodkov za zdaňovacie obdobie len vtedy, ak si daňovník uplatňuje zníženie základu dane z dôvodu, že suma tohto dôchodku za zdaňovacie obdobie nedosiahla sumu nezdaniteľnej časti základu dane na daňovníka a daňovník si môže uplatniť odpočítateľnú položku vo výške rozdielu týchto súm.
Ak sa uplatňuje nárok na daňový bonus za 12 kalendárnych mesiacov, vyznačí sa krížikom okienko 1-12. Ak sa nárok uplatňuje len za niektoré kalendárne mesiace, vyznačí sa krížikom len okienko príslušného kalendárneho mesiaca. Pri uplatnení nezdaniteľnej časti základu dane na kúpeľnú starostlivosť podľa § 11 ods. 14 zákona za vyživované dieťa (deti), sa v stĺpci „Kúpeľná starostlivosť (KS)“ vyznačí x a na riadku 36 sa uvedie suma preukázateľne zaplatených úhrad na kúpeľnú starostlivosť za každé vyživované dieťa (deti) žijúce s daňovníkom v domácnosti, pri ktorom (ktorých) je v stĺpci „Kúpeľná starostlivosť (KS) vyznačené x, v úhrne však najviac do výšky 50 eur za rok na jedno vyživované dieťa žijúce s daňovníkom v domácnosti. Prílohou daňového priznania sú aj doklady preukazujúce nárok na daňový bonus, napr. potvrdenie školy, potvrdenie o poberaní prídavku na vyživované dieťa. U daňovníka, ktorého súčasťou zdaniteľných príjmov v príslušnom zdaňovacom období sú aj príjmy zo závislej činnosti a takéto doklady predložil ako zamestnanec svojmu zamestnávateľovi v príslušnom zdaňovacom období, ktorého sa daňový bonus týka, nie sú už tieto doklady súčasťou daňového priznania s výnimkou daňovníka, ktorý si u zamestnávateľa uplatňoval daňový bonus len pomernou časťou.
Riadok 37 sa vypĺňa, ak si daňovník uplatňuje nárok na daňové zvýhodnenie na zaplatené úroky pri úveroch na bývanie podľa § 33azákona – daňový bonus na zaplatené úroky.
Riadky č. 38 až 40 vypĺňa daňovník, ktorý dosiahol v zdaňovacom období, za ktoré sa vysporiadava daňová povinnosť, príjmy zo závislej činnosti od jedného zamestnávateľa alebo od viacerých zamestnávateľov. Uvádzajú sa pravidelné, nepravidelné alebo jednorazové príjmy z pracovnoprávneho vzťahu, služobného pomeru, štátnozamestnaneckého pomeru alebo členského pomeru, alebo z obdobného vzťahu, v ktorom je daňovník pri výkone práce pre platiteľa príjmu povinný dodržiavať pokyny alebo príkazy platiteľa príjmu. Ide tiež o príjmy, ktoré daňovník dosiahol za prácu vykonávanú mimo pracovného pomeru na základe uzavretej dohody o vykonaní práce, dohody o výkone pracovnej činnosti alebo dohody o brigádnickej práci študenta. Na riadku 38a sa vyplní úhrn príjmov zo závislej činnosti, ktoré sú zahrnuté v riadku č. 38, ale plynuli daňovníkovi na základe dohôd o prácach vykonávaných mimo pracovného pomeru. V tomto oddiele sa z týchto príjmov vypočítava čiastkový základ dane. Na riadku č. 40 sa vypočíta základ dane (čiastkový základ dane) ako úhrn príjmov z riadku 38 znížený o úhrn poistného na verejné zdravotné poistenie, poistného na sociálne poistenie, poistné na sociálne zabezpečenie a príspevkov na starobné dôchodkové sporenie z riadku č. 39, ktoré je povinný platiť zamestnanec. Poistné a príspevky odvedené z príjmov zo závislej činnosti daňovník rozdelí na poistné a príspevky na sociálne poistenie a verejné zdravotné poistenie v Prílohe č. 3 tlačiva. Kópie Potvrdení o príjmoch zo závislej činnosti je daňovník povinný priložiť k daňovému priznaniu.
Tento oddiel vypĺňa daňovník, ktorý dosiahol príjmy z podnikania, z inej samostatnej zárobkovej činnosti, z prenájmu alebo z použitia diela a umeleckého výkonu. Tabuľku č. 1 tohto oddielu (riadky č. 1 až 13) vypĺňa každý daňovník, ktorý dosiahol príjmy podľa § 6 zákona o dani z príjmov – pdríjmy zo samostatnej zárobkovej činnosti a ktorý účtuje v sústave jednoduchého účtovníctva alebo ktorý uplatňuje výdavky percentom z príjmov. Osobný asistent, ktorý túto činnosť nevykonáva ako živnosť a ktorý uplatňuje výdavky percentom z príjmov, uvádza príjmy v riadku č. 6 tejto tabuľky. Pokiaľ nemá iné druhy príjmov zo samostatnej zárobkovej činnosti, uvedie výšku týchto príjmov na riadku č. 10 tejto tabuľky, inak tam uvádza súčet príjmov z riadkov č. 1 až 9. Ak daňovník uplatňuje výdavky percentom z príjmov (§ 6 ods. 10 zákona), neuvádza sa suma výdavku pri jednotlivých druhoch príjmov podľa § 6 ods. 1 a 2 zákona, ale výdavky sa uvedú úhrnom vrátane preukázateľnej výšky zaplateného poistného a príspevkov na zdravotné a sociálne poistenie na riadku 10 tabuľky. Osobný asistent môže uplatniť výdavky percentuálnou sadzbou 60 % z dosiahnutých príjmov za výkon činnosti osobného asistenta. Maximálnu povolenú sumu paušálnych výdavkov 20 000 eur ročne nemôže dosiahnuť. Ak daňovník pri príjmoch podľa § 6 ods. 1 a 2 zákona uplatňuje výdavky percentom z príjmov podľa § 6 ods. 10 zákona, vyznačí to pod touto tabuľkou v príslušnom okienku. Uvedie tu tiež sumu zaplateného poistného a príspevkov zaplatených v zdaňovacom období z titulu vykonávania samostatnej zárobkovej činnosti. Osobný asistent nie je povinný platiť poistné a príspevky na sociálne a zdravotné poistenie z príjmu z činnosti osobného asistenta. Na účely sociálneho poistenia a zdravotného poistenia, daňovník vyplní aj Prílohu č. 3 priznania.
Tabuľky 1a a 1b sa osoby, ktorá má príjem len z činnosti osobnej asistencie a výdavky uplatňuje percentom z príjmov, netýkajú.
Z tabuľky č. 1 sa prenášajú údaje z riadku č. 10 na stranu 4 do riadku č. 41 (príjmy) a č. 42 (výdavky).
Z rozdielu riadkov č. 41 a 42 sa vypočíta základ dane (čiastkový základ dane) a uvedie sa na riadok č. 43. Súčasne sa tento údaj uvedie na riadok č. 47 a na riadky 55 a 57, ako základ (čiastkový základ)dane.
Postup je popísaný pre prípad, keď osobný asistent nemá ďalší príjem zo samostatnej zárobkovej činnosti a výdavky uplatnil percentom z príjmov, takže mu nemohla vzniknúť strata. Z rovnakého dôvodu nevypĺňa riadky 49 až 52 a neuplatňuje si stratu z predchádzajúcich zdaňovacích období.
Nezdaniteľnú časť základu dane na daňovníka uvedie daňovník na riadku č. 73 v plnej výške (teda sumu 3 937,35 eur), s výnimkou prípadov, keď daňovník poberal od začiatku zdaňovacieho obdobia starobný dôchodok, predčasný starobný dôchodok alebo výsluhový dôchodok. Plnú výšku nezdaniteľnej časti základu dane si môže uplatniť len daňovník, ktorého základ dane sa rovná alebo je nižší ako 100-násobok sumy platného životného minima (20 507 eur). Pokiaľ úhrn poberaných starobných dôchodkov je nižší ako suma nezdaniteľnej časti základu dane z príjmu, uvedie daňovník na riadku č. 73 len rozdiel medzi nezdaniteľnou časťou základu dane na daňovníka a ročnou sumou dôchodkov uvedených v oddiele III.
Riadok č. 74 vypĺňa daňovník, ktorý si uplatňuje nezdaniteľnú časť základu dane na manželku (manžela). Ak manželka (manžel) nemala vlastný príjem, na riadku č. 74 sa uvádza suma nezdaniteľnej časti základu dane na manželku (manžela) v plnej výške 3 937,35 eur. Ak manželka (manžel) poberala vlastný príjem, ktorý je nižší ako suma nezdaniteľnej časti základu dane 3 937,35 eur, na riadku č. 74 sa uvedie len rozdiel medzi touto nezdaniteľnou časťou základu dane a ročnou sumou vlastného príjmu manželky (manžela). Plnú výšku nezdaniteľnej časti základu dane na manželku (manžela) si môže uplatniť len daňovník, ktorého základ dane sa rovná alebo je nižší ako 176,8-násobok sumy platného životného minima (36 256,38 eur).
Na riadku č. 76 sa uvedie úhrnná suma preukázateľne zaplatených úhrad, ktoré súvisia s kúpeľnou starostlivosťou podľa § 11 ods. 14 zákona (maximálne 50 eur na osobu), z toho
Na riadku č. 77 sa uvedie úhrn nezdaniteľných častí základu dane daňovníka, ktoré si uplatňuje, teda úhrn riadkov č. 73 až 76, maximálne do výšky základu dane(čiastkového základu dane) uvedeného na riadku 72. Na riadku č. 78 daňovník vypočíta základ dane znížený o nezdaniteľné časti základu dane teda rozdiel riadkov č. 72 a 77. Ak je suma na riadku 77 rovnaká ako na riadku 72, uvádza sa na riadku 78 nula. Ak nemal osobný asistent iné ďalšie príjmy (napr. z prenájmu nehnuteľností alebo kapitálové príjmy) a nie je povinný zvýšiť si základ dane napr. z dôvodu predčasného výberu nasporenej sumy z doplnkového dôchodkového sporenia, uvedie tento údaj i na riadku 80 a na riadku č. 83.
Na riadku č. 81 si daňovník podľa § 15 vypočíta daň z príjmu zo základu dane uvedeného na riadku č. 80. Sadzba dane je 19 % z tej časti základu dane, ktorá nepresiahne 176,8-násobok sumy platného životného minima vrátane (36 256,38 eur), vypočítaná daň sa zaokrúhľuje na eurocenty nadol. Tento údaj – daň – sa uvedie i na riadku č. 84, č. 90 a na riadku č. 105 s výnimkou prípadu, ak daňovník neuplatňuje nárok na daňové bonusy a výsledná suma dane nepresiahne 17 eur, alebo ak daňovník neuplatňuje nárok na daňové bonusy a jeho celkové zdaniteľné príjmy nepresiahnu 50 % 19,2-násobku sumy životného minima pre plnoletú fyzickú osobu (1 968,68 eur) – v takom prípade sa na riadku č. 105 uvedie 0.
Riadok č. 106 sa vypĺňa, ak daňovník uviedol údaje v III. Oddiele a ak si uplatňuje nárok na daňový bonus v zdaňovacom období. Uvádza sa tu suma daňového bonusu na jedno alebo úhrn súm na viac detí. Pre rok 2019 je možné uplatniť daňový bonus nasledovne:
Ak dieťa v roku 2019 nedovŕšilo vek 6 rokov, daňový bonus na takéto dieťa za rok 2019 je v celkovej výške 465,57 eur. Na dieťa, ktoré dovŕšilo vek 6 rokov v roku 2018, je možné v roku 2019 uplatniť daňový bonus v celkovej výške 266,04 eur. Na riadku č. 107 sa uvádza daň (daňová povinnosť) znížená o daňový bonus – rozdiel riadkov č. 105 a 106. Ak je suma na riadku 106 vyššia ako suma na riadku 105, uvádza sa 0. Daňovník, ktorý neuplatňuje daňový bonus, na riadku č. 107 bude mať vždy uvedenú rovnakú sumu dane, ako na riadku č. 105. Na riadku č. 108 sa uvádza suma daňového bonusu priznaného a vyplateného zamestnávateľom. Ak suma daňového bonusu vyplateného zamestnávateľom (r. č. 108) je nižšia ako celkový nárok na daňový bonus (r. č. 106), na riadku č. 109 sa uvedie rozdiel riadkov 106 a 108. Ide o daňový bonus, ktorý nebol v priebehu zdaňovacieho obdobia vyplatený. Ak je suma nevyplateného daňového bonusu (r. č. 109) vyššia ako suma vypočítanej dane (r. č. 105), na riadku č. 110 sa uvedie rozdiel riadkov 109 a 105 – je to suma daňového bonusu, ktorú daňovníkovi poukáže správca dane. Súčasne daňovník vyplní i žiadosť o vyplatenie daňového bonusu v XIV. Oddiele daňového priznania.
Ak je suma vyplateného daňového bonusu zamestnávateľom (r. č. 108) vyššia ako vzniknutý nárok na daňový bonus v zdaňovacom období (r. č. 106), na riadku 111 sa uvedie rozdiel riadkov 108 a 106 – je to suma daňového bonusu, ktorý bol zamestnávateľom nesprávne vyplatený. Na riadku č. 112 sa uvádza nárok na daňový bonus na zaplatené úroky podľa § 33a zákona. Na riadku č. 113 sa uvádza daňová povinnosť z riadku č. 105 znížená o daňový bonus (riadok č. 106) a o daňový bonus na zaplatené úroky (riadok č. 112).
Pokiaľ si daňovník tieto bonusy neuplatňuje, uvedie na riadku č. 113 údaj z riadku č. 105, resp. z riadku č. 107. Je to suma, z ktorej sa vypočítajú 2 %, ktoré môže daňovník poukázať právnickej osobe, oprávnenej na príjem týchto prostriedkov. Na riadku č. 120 uvedie daňovník zrazený preddavok na daň z príjmov zo závislej činnosti (§ 35 zákona) Bez uplatnenia daňového bonusu, pokiaľ takéto príjmy mal. Suma preddavkov je uvedená na Potvrdení o zdaniteľnej mzde a zrazených preddavkoch na zdanenie príjmov fyzickej osoby zo závislej činnosti, ktoré vydá daňovníkovi jeho zamestnávateľ. Pokiaľ daňovník platil v zdaňovacom období i preddavky na daň z príjmu, uvedie ich sumu na riadkoch č. 121 až 123. Môže sa to týkať osôb s vysokými príjmami zo samostatnej zárobkovej činnosti, ktorým vznikla povinnosť platiť preddavky na daň z príjmu. Na riadku č. 125 sa uvedie Daň na úhradu vrátane zamestnávateľom nesprávne vyplateného daňového bonusu. Na riadku č. 126 sa uvedie preplatok znížený o zamestnávateľom nesprávne vyplatený daňový bonus.
„r. 105 – r. 106 + r. 108 + r. 110 – r. 112 + r. 114 + r. 116 + r. 117 – r. 118 – r. 119 – r. 120 – r. 121 – r 122 – R 123 – R124“.
Tento oddiel sa vyplní, ak daňovník chce využiť inštitút o použití podielu 2 % zaplatenej dane na osobitné účely podľa § 50 zákona, prípadne tu daňovník vyznačí, že takýto postup neuplatňuje. Podľa predtlače daňovník v príslušnom okienku vyznačí, ak sa rozhodne neuplatňovať postup podľa § 50 zákona alebo ak spĺňa podmienky na poukázanie 3 % zo zaplatenej dane. Na riadku č. 141 sa uvedie podiel zaplatenej dane 2 %, resp. 3 %, ak ide o dobrovoľníka – z vypočítanej dane zníženej o daňové bonusy, suma sa vypočíta z údaju uvedenom na riadku č. 113. Suma poukázaného podielu zaplatenej dane musí byť minimálne 3 eur. Poukázaná suma sa zaokrúhľuje na eurocenty nadol.
Na riadku 142 sa uvedú údaje o prijímateľovi. IČO sa zarovnáva sprava, a ak obsahuje menej ako 12 čísiel, nepoužité polia ostávajú prázdne.
V prípade, ak daňovník vyjadrí súhlas v príslušnom políčku v tomto oddiele, správca dane je povinný v súlade s § 50 ods. 8 zákona, oznámiť prijímateľovi označenie daňovníka, ktorý poukazuje podiel zaplatenej dane, a to jeho meno, priezvisko a adresu trvalého pobytu. Fyzické osoby môžu poukázať 2% svojich daní len jednému prijímateľovi!
V tomto oddiele daňovník vyznačí, či žiada o vyplatenie:
Daňovník, u ktorého nevyplatený daňový bonus je vyšší ako suma vypočítanej dane a ktorý vyplnil III. Oddiel (riadok č. 32) a riadok č. 110, v tomto oddiele vyplní žiadosť o vyplatenie daňového bonusu, na základe čoho mu bude správcom dane poukázaný rozdiel medzi sumou nevyplateného daňového bonusu a sumou dane vypočítanou za príslušné zdaňovacie obdobie. Obdobne to platí i v prípade nevyplateného daňového bonusu na zaplatené úroky, ak daňovník vyplnil oddiel IV. Ak daňovníkovi vznikne preplatok na dani (riadok č. 126), ktorý žiada vrátiť, vyplní tento oddiel tiež.
Pri vypĺňaní daňového priznania daňovník už musí použiť medzinárodne štandardizovanú formu čísla bankového účtu IBAN. Od 1. 2. 2016 je IBAN jediným platným formátom bankového spojenia.
Údaje na účely sociálneho a zdravotného poistenia vypĺňa každý daňovník, ktorý dosahuje príjmy z osobnej asistencie na základe uzatvorenej zmluvy o jej výkone. Daňovník dosahujúci príjmy z osobnej asistencie na základe zmluvy o výkone osobnej asistencie pre fyzickú osobu s ŤZP nie je podľa § 5 zákona č. 461/2003 Z.z. o sociálnom poistení a § 10b zákona č. 580/2004 Z.z. o zdravotnom poistení považovaný za samostatne zárobkovo činnú osobu. Z tohto dôvodu sa z jeho príjmu za výkon osobnej asistencie neplatia odvody na sociálne a zdravotné poistenie a preto pre tieto účely na riadku 1 až 7 uvedie samostatne príjmy a výdavky z činnosti osobnej asistencie a základ dane, resp. daňovú stratu. Na riadku 1 sa uvádzajú príjmy a výdavky z výkonu osobnej asistencie, uvádzané v VI. oddiele; prenesú sa sem údaje z riadku 6 tabuľky č. 1 (príjmy a výdavky); ak daňovník uplatňuje paušálne výdavky, uvedie sumu 60 % z príjmu, resp. údaje z riadkov č. 41 a 42, ak daňovník nemal ďalšie príjmy z výkonu samostatnej zárobkovej činnosti. Na r. 2 sa uvedie základ dane z príjmov z výkonu činnosti osobného asistenta – kladný rozdiel medzi príjmami a výdavkami. Tento údaj sa uvedie i na riadok č. 6. R. 3 až 5 a r. 7 sa osobného asistenta, ktorý uplatňuje výdavky paušálnou sadzbou 60 % z príjmu netýkajú. Na riadok č. 8 sa prenesie úhrn poistného a príspevkov na sociálne a zdravotné poistenie z riadku č. 39, ktoré je povinný platiť zamestnanec. Na riadkoch 9 a 10 sa rozpíše úhrn povinného poistného na sociálne poistenie a na zdravotné poistenie, ktoré uviedol zamestnávateľ v Potvrdení o zdaniteľných príjmoch fyzickej osoby zo závislej činnosti. Na riadku 11 sa uvádza preukázateľne zaplatené poistné na sociálne poistenie z príjmov podľa § 6 ods. 1 a 2 zákona príslušné k zdaňovaciemu obdobiu, za ktoré sa podáva daňové priznanie, prenesie sa sem údaj uvedený pod tabuľkou č. 1 v oddiele VI. Na riadku 12 sa uvádza preukázateľne zaplatené poistné na dobrovoľné sociálne poistenie. Na riadku 13 daňovník uvedie preukázateľne zaplatené poistné na zdravotné poistenie z príjmov podľa § 6 ods. 1 a 2 zákona uvedené pod tabuľkou č. 1 v oddiele VI., a to platby preddavkov za 12 kalendárnych mesiacov plus zaplatené nedoplatky za predchádzajúce obdobia. Na riadku 14 daňovník uvádza iba preukázateľne zaplatené preddavky na zdravotné poistenie z príjmov podľa § 6 ods. 1 a 2 zákona zaplatené v príslušnom zdaňovacom období, a to bez zaplatených nedoplatkov z ročného zúčtovania zdravotného poistenia z predchádzajúcich rokov. Daňovník vyplní riadky 11 až 14 bez ohľadu na spôsob uplatňovania výdavkov, ak vypĺňa riadok preukázateľne zaplateného poistného z príjmov podľa § 6 ods. 1 a 2 zákona uvedeného pod tabuľkou č. 1 priznania (oddiel VI). Pokiaľ osobný asistent nevykonával iný druh samostatnej zárobkovej činnosti a z titulu týchto činností neplatil poistné na sociálne poistenie a preddavky na zdravotné poistenie, riadky č. 11 až 14 nevyplňuje.
Upozorňujeme, že osobní asistenti, ktorí podávajú daňové priznanie, už nie sú povinní oznámiť svojej zdravotnej poisťovni, ktorá je príslušná na vykonanie ich ročného zúčtovania poistného na verejné zdravotné poistenie, výšku príjmov z výkonu činnosti osobného asistenta uvedených v daňovom priznaní.
Číslo účtu = skladá sa z troch častí:
variabilný symbol – 1700992019
Vyššie uvedený postup vypĺňania daňového priznania vychádza z predpokladu, že osobný asistent má príjmy len z osobnej asistencie a prípadne zo závislej činnosti, preto väčšinu riadkov a tabuliek nevyplňuje. Opakujeme, že všetky nevyplnené riadky daňového priznania daňovník ponecháva prázdne. Pokiaľ by mal i ďalšie príjmy, musí sa pri vypĺňaní daňového priznania pridržiavať presne textu tlačiva. Upozorňujeme tiež, že zatiaľ čo prvá časť materiálu má všeobecnejšiu, dlhodobejšiu platnosť, popísaný detailný postup pri vypĺňaní daňového priznania je použiteľný len pre tlačivo vydané pre zdaňovacie obdobie roku 2019.
Postup pri vypĺňaní daňového priznania je k dispozícii na krajských strediskách ÚNSS, kde sa s ním môžu užívatelia osobnej asistencie so svojimi asistentmi oboznámiť.